Το τσουρέκι της Εύης Βουτσινά
Η σπουδαία λαογράφος της ελληνικής κουζίνας, Εύη Βουτσινά μοιράστηκε μαζί μας τη συνταγή της για κλασικό πασχαλινό τσουρέκι.
6 αυγά χωρισμένοι οι κρόκοι από τ’ ασπράδια, 2 1/2 φλιτζ. τσαγιού ζάχαρη, λιωμένη σε 1/2 λίτρο γάλα ζεστό, 1/2 φλιτζάνι βούτυρο χλιαρό, 1 κοφτό κουτ. γλυκού μαχλέπι, κοπανισμένο, 1 κοφτό κουτ. γλυκού καρδάμωμο, κοπανισμένο, ξύσμα και χυμός από ένα μικρό πορτοκάλι (ακέρωτο, βιολογικό), 50 γρ. μαγιά νωπή ή 2 φακελάκια στεγνή, διαλυμένη σε λίγο νερό, αλεύρι όσο χρειαστεί (1.600 - 1.800 γρ. περίπου), 1 αυγό χτυπημένο με 2 κουτ. σούπας γάλα
Χτυπάμε στο μίξερ τα ασπράδια σε μαρέγκα και χωριστά τους κρόκους μέχρι να γίνουν αφράτοι. Τα ανακατεύουμε σε μια λεκάνη μαζί με τα μυρωδικά, το χυμό, τη μαγιά διαλυμένη σε λίγο νερό και το γάλα με τη ζάχαρη. Ανακατεύουμε και αρχίζουμε να ρίχνουμε λίγο λίγο το αλεύρι. Ζυμώνουμε βουτώντας τα χέρια στο βούτυρο.Ζυμώνουμε ζωηρά με τις γροθιές μέχρι η ζύμη να γίνει λεία και να κάνει φουσκάλες. Τότε την πλάθουμε σαν μπάλα, αλείφουμε την επιφάνεια με βούτυρο και τη σκεπάζουμε καλά μέχρι να διπλασιαστεί σε όγκο (40 - 45 λεπτά). Ζυμώνουμε για να φύγει ο αέρας, τη χωρίζουμε σε τρία ή τέσσερα κομμάτια και τα πλάθουμε, όπως μας αρέσει (πλεξούδες ή σαν φραντζόλες).Τα αφήνουμε σκεπασμένα να φουσκώσουν πλασμένα μέχρι να γίνουν διπλά (40 λεπτά περίπου). Προθερμαίνουμε το φούρνο στους 180°C.Αλείφουμε τα τσουρέκια με το μείγμα αυγού - γάλακτος και τα ψήνουμε στο φούρνο.
Αλεύρι (ζύμες),Αυγά,Πάσχα